Հայկական շուկա

Հայկական շուկա (Հայտնի է նաև որպես Հայկական հրապարակ, Հայկական շուկայի հրապարակ կամ Հայկական շուկայական հրապարակ, ), հրապարակ Ուկրաինայի Կամենեց-Պոդոլսկ քաղաքի պատմական թաղամասում, քաղաքի ամենամեծ հրապարակը, որը գտնվում է երբեմնի հայկական թաղամասում։

Պատմություն 
Հայերը Կամենեց-Կոդոլսկ քաղաքում, ըստ տարբեր տվյալների, հաստատվել են 11-13-րդ դարերում։ 17-րդ դարում քաղաքում արդեն հաշվվել է 1200 հայկական ընտանիք։ Կազմելով Կամենեց-Պոդոլսկ քաղաքի բնակչության զգալի մասը՝ հայերը ներգրավվել են նրա մշակութային, տնտեսական ու ռազմական կյանքում։ Հայերը հիմնականում բնակվել են քաղաքի հարավարևելյան հատվածում․ մինչ այժմ քաղաքում գոյություն ունի թաղամաս, որը տեղի բնակիչների շրջանում կոչվում է Հայկական։ Այնտեղ գտվել է ներկայում չպահպանված հայկական մագիստրատն ու գլխավոր տաճարները, այստեղ է տեղակայված եղել նաև առևտրական գործունեության կենտրոնը՝ Հայկական շուկան, որը եղել է առևտրի օջախ, ուր եկել են քարավաններ աշխարհի տարբեր կողմերից։

19-րդ դարի սկզբում՝ քաղաքի՝ Ռուսական կայսրության կազմում ընդգրկվելուց հետո, փոխվել է հրապարակի անունը և այն սկսել է կոչվել Տաճարի հրապարակ Հովհաննես Կարապետի եկեղեցու տաճարի պատճառով։ Հետագայում հրապարակը կոչվել է Նահանգապետական, որովհետև այնտեղ տեղակայված էր Պոդոլսկի նահանգապետի պալատն ու դիվանատունը։ 20-րդ դարի սկզբին հրապարակը, որտեղ անցկացվել են տարբեր շքերթներ, երբեմն կոչվել է Զինավարժական։ Քաղաքում խորհրդային իշխանության հաստատումից հետո այն վերանվանվել է Կարմիր հրապարակ, իսկ որոշ ժամանակ անց՝ Լև Տրոցկու անվան հրապարակ։ Սակայն արդեն 1927 թվականի դեկտեմբերի 20-ին Կամենեց-Պոդոլսկի քաղաքային խորհրդի նախագահության որոշմամբ այն վերանվանվել է Խորհրդային հրապարակ։ Քառասուներեք տարի անց՝ 1990 թվականի սեպտեմբերի 11-ին, քաղաքային խորհրդի նախագահությունը հրապարակին վերադարձել է իր հին անվանումը՝ Հայկական շուկա։

Հայտնի կառույցներ 
Հայկական շուկայի հրապարակում  տեղակայված են մի շարք վարչական շենքեր։ Հրապարակի անկյունում եղել է Հայկական եպիսկոպոսության շենքը (15-րդ դար), որը ներկայում կազմում է թանգարանի բաժին, որի ներքին բակում կա կուռքերի հավաքածու։ Հրապարակի կողքին է Հայկական եկեղեցու զանգակատունը։

Այլ փաստեր 
Գրանցված անվանումների քանակով Հայկական շուկան գերազանցում է Կիևի Եվրոպական հրապարակին, որն ունեցել է ընդամենը յոթ անվանում։ Սակայն «Ուկրաինայի ռեկորդների գիրք» եռահատորյակում ընդգրկվել է ոչ թե Հայկական շուկան, այլ Կիևի Եվրոպական հրապարակը։

Պատկերասրահ

Ծանոթագրություններ

Գրականություն 
 
 
 

Ուկրաինայի հրապարակներ
Հայկական մշակութային ժառանգություն Ուկրաինայում